b'\n_START_ARTICLE_\nGrad Paken\xc5\xa1tajn\n_START_SECTION_\nZgodovina\n_START_PARAGRAPH_\nGrad ali stolp oziroma gra\xc5\xa1\xc4\x8dina ter posest se prvi\xc4\x8d jasno omenja v listini iz leta 1339, ko sta Konrad in Ortolf Horne\xc5\xa1ka prodala Frideriku \xc5\xbdovne\xc5\xa1kemu \xc2\xbbstolp pri \xc5\xa0martem\xc2\xab. Naslednja omemba v  virih je iz leta 1416, ko se je Henrik Apfaltrer v svojem imenu in v imenu svojega brata odpovedal stolpu (der t\xc3\xbcren an der Pak), ki je bil njegova dedi\xc5\xa1\xc4\x8dina, v prid celjskega grofa, ta pa je sredi\xc5\xa1\xc4\x8de in sede\xc5\xbe Paken\xc5\xa1tajn (purkstal vnd gesezz Pakenstain) dne 18. junija 1419 podelil v zajem Hansu Maisenreiterju. Njegova vdova Wendel je leta 1443 je zapustila vso svojo posest grofom Celjskim, ker jim je njen soprog dolgoval 15.000 funtov. Leta 1456 je Paken\xc5\xa1tajn z izumrtjem celjskih grofov postal de\xc5\xbeelnokne\xc5\xbeji._NEWLINE_Leta 1458 ga je cesar Friderik podelil v fevd Kunigundi, h\xc4\x8deri Hermana Eken\xc5\xa1tajnskega in \xc5\xbeeni J\xc3\xb6rga Globitzerja. Leta 1468 se omenja dvor ob Paki, leta 1491 pa spet stolp. \xc5\xa0e pred letom 1635 je Regina Globitzer prodala malo gospo\xc5\xa1\xc4\x8dino Eliasu Andrianu, vendar se \xc5\xbee leta 1599 Jernej in leta 1614 Maksimiljan Heri\xc4\x8d po stavbi imenujeta Paken\xc5\xa1tajnska (zu Packenstein). Leta 1727 se kot lastnik gradu pojavlja J. pl. Modersheimu, njemu so sledili od okoli leta 1778 do 1807 Sattelbergerji, nato do leta 1827 Anton Johan pl. Grandi, za njim Franc Leitner do leta 1834. Leta 1848 je tedanji lastnik Jo\xc5\xbeef Vincenc Novak v bli\xc5\xbeini gospodarkih poslopij v dolini pozidal novo gra\xc5\xa1\xc4\x8dino v obliki klasicisti\xc4\x8dne pode\xc5\xbeeljske vile. Leta 1870 je posest prevzel Oskar baron pl. Warsberg, ki je dve leti pozneje snel z gradu preperelo streho in ga prepustil propadu.'